یاسەمین قازی

یاسەمین قازی ڕۆژنامەنووس و چالاکوانی یەمەنییە کە منداڵانی ناو جەنگی یەمەنی ڕزگاردەکرد، لە ئازاری ٢٠٢٠ خەڵاتی ئازایەتی ژنانی نێودەوڵەتی پێدرا.

 ژیان 
یاسەمین لەساڵانی نزیک ١٩٨٦ لەدایکبووە، لەناوچەیەکی گوندنشین. باوکی ھانی یاسەمینی دا تاکوو بخوێنێت، ئەمەش وێڕای ئەو ھەموو تانە و تەشەرەی ڕووبەڕووی بوویەوە بۆ ناردنی کچەکەی بۆ خوێندن، لەکۆتاییدا یاسەمین خوێندنی لە زانکۆیەکی سەنعا خوێند.

دواتر یاسەمین لە ڕۆژنامە لۆکاڵییەکان دەستیکرد بەکاری ڕۆژنامەوانی. یاسەمین لەکاتی بەھاری عەرەبی، لە گۆڕەپانی گۆڕانکاری قسەی بۆ خەڵک دەکرد. ھەروەھا یاسەمین یەکێک بوو لەو ژمارە ژنە کەمانەی کە ڕووماڵی بەھاری عەرەبییان دەکرد لە یەمەن. لە ساڵی ٢٠١٠، لەگەڵ خووشکەکەی ئینتسار قازی بەیەکەوە ڕێکخراوی 'کچانی ماریب'یان دامەزراند کە سەرەتا شکستی ھێنا، بەڵام لە ساڵی ٢٠١٥ ڕێکخراوەیەکەیان زیندووکردەوە کاتێک جەنگ لە یەمەن ھەڵگیرسا. لەکاتی جەنگەکە یاسەمین خووشکەزا ١٥ ساڵانەکەی لەدەستدا بەھۆی جەنگەوە، لەبەرئەوەی لەخێزانێکی ھەژاربوو ئەوا ناچاری کردبوو پەیوەندی بە لایەنە چەکدارییەکانەوە بکات و ئەوانیش لەبەر توانا و گەنجییەتی ڕەتیان نەکردەوە.

یاسەمین و خووشکەکەی کاریان لەگەڵ سوپای یەمەنی دەکرد بۆکەمکردنەوەی بەشداری منداڵان لە جەنگ، یاسەمین ھەوڵی ئەوەی دەدا کە ڕێگا لە وەرگرتنی منداڵان بکات لە ھێزە چەکدارییەکان ھەربۆیەش لەگەڵ ئەفسەرە پلە باڵاکان کاری دەکرد.

یاسەمین فیلمێکی بەرھەمھێنا بۆئەوەی ڕوونکردنەوە لەسەر کێشەی ونبوونی ژنان و منداڵان بکات لەکاتی جەنگ. یاسەمین لەبارەی حەزی ژنانی یەمەنی ئاگاداربوو کە دەیانویست بچنە زانکۆکان و ڕێگای دووریش ببڕن بۆئەوە. ڕێکخراوەکەی ئەو ھانی خاوەنکارەکانی دەدا کە ژنان دابمەزرێنن چونکە ئەو ژنانە چیتر نایانەوێت تەنیا بینەری داھاتووی یەمەن ببن.

لە ٤ی ئازاری ٢٠٢٠ لەلایەن حکوومەتی ئەمریکاوە، خەڵاتی ئازایەتی ژنانی نێودەوڵەتی پێبەخشرا لەبەرامبەر چالاکییەکانی لە یەمەن.

 سەرچاوەکان 

پۆل:ژنە چالاکوانەکانی مافەکانی ژنان لە یەمەن
پۆل:ژنە چالاکوانەکانی مافەکانی منداڵان لە یەمەن
پۆل:ژنە چالاکوانەکانی مافەکانی مرۆڤ لە یەمەن
پۆل:ڕۆژنامەنووسە یەمەنییەکان
پۆل:زیندووان
پۆل:ئەو ژنانەی خەڵاتی نێونەتەوەییی ژنانی بوێریان وەرگرتووە